РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/246-14

22. октобар 2014. године

Б е о г р а д

ЗАПИСНИК

11. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 5. СЕПТЕМБРА 2014. ГОДИНЕ

Седница је почела у 10 часова и 20 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгољуб Зиндовић, Драгомир Карић, Владан Милошевић, Радмило Костић, Јелена Мијатовић, Оливера Пауљескић, Новица Тончев и Дејан Чапо.

Седници су присуствовали заменици чланова Одбора: Милосав Милојевић (заменик члана Одбора Драгољуба Зиндовића), Никола Јоловић (заменик члана Одбора Александра Јовичића), Благоје Брадић (заменик члана Одбора Ивана Карића) и Драган Јовановић (заменик члана Одбора Младена Грујића).

Седници нису присуствовали чланови Одбора: Александар Јовичић, Драган Шутановац, Иван Карић, Владимир Маринковић, Младен Грујић и Енис Имамовић.

Седници је, на позив председника, присуствовала и Љиљана Милић, руководилац Групе у Министарству трговине, туризма и телекомуникација.

Приликом утврђивања дневног реда, народни посланик Драган Јовановић је, поводом упутства Министарства привреде датог Агенцији за приватизацију, везано за приватизацију предузећа у реструктурирању предложио да Одбор на следећој седници размотри процедуре спровођења модела и метода приватизације предузећа у реструктурирању. Изнео је бојазан да ће модел који је прихватила Агенција за приватизацију оставити негативне последице на привреду Републике Србије, односно да ће од 150 предузећа у реструктурирању само двадесетак опстати.

На предлог председника, Одбор је једногласно закључио да је неопходно да се одржи седница Одбора у уторак, 9. септембра 2014. године, поводом упутства које је Министарство привреде дало Агенцији за приватизацију у вези Јавног позива за прикупљање писама о заинтересованости за субјекте приватизације из портфеља Агенције за приватизацију и процедуре спровођења приватизације предузећа у реструктурирању.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о потврђивању Споразума о трговини и економској сарадњи између Републике Србије и Републике Тунис, који је поднела Влада (број 330-2270/14 од 7. јула 2014. године).

Прва тачка дневног реда –  **Разматрање Предлога закона о потврђивању Споразума о трговини и економској сарадњи између Републике Србије и Републике Тунис**

У уводним напоменама Љиљана Милић, руководилац Групе у Министарству трговине, туризма и телекомуникација рекла је да је споразум између Републике Србије и Републике Тунис потписан 5. марта 2014. године и представља нови корак у давању правног оквира за обављање трговинске и економске сарадње. Предходни Споразум о економској сарадњи, потписан је у новембру 1964. године и неопходно је, с обзиром на протек времена и промене у међународној трговини, потврдити нови Споразум којим би се унапредила и несметано одвијала економска сарадња. Истакла је да Споразумом државе потписнице дају једна другој третман најповлашћеније нације. Предвиђено је формирање мешовитог комитета између две државе за економску сарадњу. Предходно заседање мешовитог комитета одржано је 1988. године, након чега су уследиле санкције. Нагласила је да Република Тунис није примењивала санкције према тадашњој Југославији, већ је наше предузеће „Хидротехника“ било ангажовано у изградњи једне бране. Истакла је да је инвестициона сарадња са Републиком Тунис веома развијена, док је робна размена на нижем нивоу, али да ће новим Споразумом бити унапређена економска, трговинска, научно-просветна и културна сарадња између две земље.

Одбор је одлучио једногласно да предложи Народној скупштини да прихвати Предлог закона о потврђивању Споразума о трговини и економској сарадњи између Републике Србије и Републике Тунис.

За известиоцa Одбора на седници Народне скупштине одређена је Александра Томић, председник Одбора.

Седница је закључена у 10 часова и 40 минута.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |